Kuuba / Asetus 35/2021 (Decreto-Ley 35/2021), internetin ja sosiaalisen median käyttö

Cuba / Decree-Law 35/2021, use of internet and social media

**Kysymykset**

1. Mikä on asetuksen 35/2021 (Decreto-Ley 35/2021) sisältö ja kuinka sitä sovelletaan Kuubassa? Millaiset sosiaalisen median julkaisut ovat asetuksen nojalla kiellettyjä?  
2. Mitä seuraamuksia/rangaistuksia asetuksen rikkomisesta voi seurata? Onko asetuksen soveltamisesta raportoitu sen toimeenpanon jälkeen, jos niin millaisissa tapauksissa/tilanteissa?  
3. Löytyykö viitteitä siitä, että Kuuban viranomaiset seuraavat kansalaistensa sosiaalista mediaa (esim. Facebookia)? Entä seuraavatko viranomaiset myös ulkomailla oleskelevien kuubalaisten sosiaalisen median käyttöä?

***Questions***

*1.What is the content of the Decree-Law 35/2021 and how is it applied in Cuba? What kind of social media posts are prohibited under this regulation?  
2. What kind of consequences/sanctions can be imposed for breaches of this regulation? Have there been reports on application of this regulation after it came into force? If so, in what kind of situations/circumstances?  
3. Are there indications that Cuban authorities monitor and follow the use of social media platforms (e.g. Facebook) of its citizens? Do authorities follow also the use of social media platforms by Cuban diaspora abroad?*

## Mikä on asetuksen 35/2021 (Decreto-Ley 35/2021) sisältö ja kuinka sitä sovelletaan Kuubassa? Millaiset sosiaalisen median julkaisut ovat asetuksen nojalla kiellettyjä?

Kuuban hallitus julkaisi 17.8.2021 maan virallisessa lehdessä uuden, televiestintää säätelevän lain 35/2021. Lain tarkoituksena on ”puolustaa Kuuban vallankumousta”, ja siihen sisältyy mm. telepalvelujen tarjoajia ja ylläpitäjiä koskeva velvoite tarvittaessa keskeyttää, jäädyttää tai lopettaa tietyn käyttäjän käyttöyhteydet, jos käyttäjä julkaisee ”valheellisia”, julkista rauhaa tai ”yleistä hyvinvointia” häiritseviä tai yhteisön arvojen vastaisia sisältöjä. Kyseisen lain lisäksi voimaan astui sitä täydentävä kyberturvallisuutta koskeva päätöslauselma (resolution), joka sisältää laaja-alaisia säännöksiä, joilla puututaan kansalaisten sanan- ja ilmaisunvapauteen kriminalisoimalla ”mielenosoituksiin yllyttäviä”, ”yleiseen kansalaistottelemattomuuteen kannustavia” sekä ”herjaukseksi luokiteltavia, valtion arvovaltaa kyseenalaistavia” julkaisuja: tällaiset julkaisut luokitellaan kyberrikoksiksi, joita viranomaisten tulee ”estää ja eliminoida”. Mikäli viestintäpalvelujen tarjoajat eivät reagoi viranomaisten toivomalla tavalla rikollisiksi luokiteltuihin sisältöihin, he voivat menettää toimilupansa.[[1]](#footnote-1) Verkkopalvelujen tarjoajien tulee raportoida em. toiminnasta uudelle ”Office of Security for Computer Networks” -virastolle.[[2]](#footnote-2)

Lain 69 artikla antaa valtion monopoliasemassa olevalle ETECSA-televiestintäyritykselle vallan sulkea sellaiset internetsivustot, -palvelut ja -verkostot, jotka uhkaavat valtion turvallisuutta edellä ja jäljessä mainituilla tavoilla.[[3]](#footnote-3) Paikallisen Proyecto Inventario -ihmisoikeusjärjestön mukaan Kuuban hallitus on käyttänyt myös toista online-sisältöjä rajoittavaa asetusta valvoakseen, pidättääkseen tilapäisesti ja sakottaakseen kansalaisia sekä takavarikoidakseen 14 yksityishenkilön, toimittajan ja ihmisoikeusaktivistin puhelimet. Internetiin pääsyn lisäksi viranomaiset ovat kieltäneet tiettyjen sovellusten kuten WhatsAppin, Facebookin, Instagramin ja Telegrammin käytön.[[4]](#footnote-4)

Human Rights Watch (HRW) -ihmisoikeusjärjestö on kritisoinut voimakkaasti Kuuban uutta lainsäädäntöä ja erityisesti lakia 35/2021 ja sitä tukevaa päätöslauselmaa, joiden se katsoo toimivan päinvastoin kuin kyberturvallisuutta koskevien lakien eetokseen kuuluisi. Kuuban uusi lainsäädäntö kohtelee online-sisältöjä ja niiden tuottajia potentiaalisena uhkana kansalliselle turvallisuudelle: tällaisina tekoina laeissa mainitaan mm. valeuutisten levittäminen, valtion arvovaltaa uhkaava herjaaminen, mielenosoituksiin yllyttäminen, yhteiskunnalliseen tottelemattomuuteen kannustaminen sekä (julkisen henkilön) ”maineen ja omanarvontunnon vähättely”. HRW:n mukaan lain ja sitä täydentävän päätöslauselman soveltamisesta ja toimeenpanosta vastaavat ilmeisesti viestintä-, sisä- ja puolustusministeriön viranomaiset, joiden tehtävänä on estää, jäljittää, tutkia ja nostaa syytteitä kyberturvarikoksissa sekä pyrkiä estämään tällaisten rikosten tapahtuminen. Erityistä huomiota viranomaisten tulee kiinnittää ”korkean” ja ”erittäin korkean” turvallisuustason tapahtumiin kuten valeuutisten levittämiseen ja yleisen epäjärjestyksen edistämiseen. Lainsäädäntö ei eksplikoi, millaisin keinoin ns. kyberturvarikkomuksia ja -rikoksia tullaan jäljittämään ja estämään. HRW:n mukaan ennalta estäminen ja tällaisten sisältöjen poistaminen kokonaan tulisi vaatimaan laajamittaista ja -alaista valvontaa ja seulontaa, mikä johtaa väistämättä ylimitoitettuun sensuuriin ja valvontaan.[[5]](#footnote-5)

Kuuban lainsäädäntö rajoittaa huomattavasti sanan-, ilmaisun-, median ja yleistä kokoontumis- ja yhdistysvapautta seuraavien viime vuosina säädettyjen ja voimaan tulleiden lakien avulla:

* el Decreto-Ley 370/2018 sobre la “informatización de la sociedad” (yhteiskunnan tietokoneistamista koskeva laki)[[6]](#footnote-6);
* el Decreto-Ley 35/2021 ”De las Telecomunicaciones, las Tecnologías de la Información y la Comunicación y el Uso del Espectro Radioeléctrico” (tämän vastauksen kannalta keskeinen televiestintää, tieto- ja viestintäteknologioita sekä radiotaajuuksien käyttöä koskeva laki);
* el Decreto 42/2021 ”Reglamento General de Telecomunicaciones y las Tecnologías de la Información y la Comunicación” (yleinen televiestintää ja tieto- ja viestintäteknologioita koskeva asetus);
* la Resolución 105/2021 ”Reglamento sobre el Modelo de Actuación Nacional para la Respuesta a Incidentes de Ciberseguridad” (Kyberturvallisuusrikosten vastaista kansallista toimintaohjelmaa koskeva päätöslauselma).[[7]](#footnote-7)
* el Decreto-Ley 389/2019 ”Modificativo del Código Penal, de la Ley Contra Actos de terrorismo y de la Ley de Procedimiento Penal (rikoslakia, terrorismin vastaista toimintaa koskevaa lakia ja rikosoikeudellista menettelytapaa koskevaa lakia muokkaava laki).[[8]](#footnote-8)

Laki 389/2019 antaa viranomaisille oikeuden kansalaisten elektroniseen valvontaan ilman tutkintatuomarin antamaa oikeudellista määräystä; näin kerättyjä tietoja voidaan lisäksi käyttää todisteina rikosoikeudenkäynneissä.[[9]](#footnote-9)

## Mitä seuraamuksia/rangaistuksia asetuksen rikkomisesta voi seurata? Onko asetuksen soveltamisesta raportoitu sen toimeenpanon jälkeen, jos niin millaisissa tapauksissa/tilanteissa?

Käytettävissä olevista lähteistä löytyy vain vähän mainintoja lain 35/2021 soveltamisesta käytäntöön tai lain voimaantulon jälkeen sen varjolla tapahtuneista oikeudenloukkauksista. HRW:n 25.8.2021 eli pian lain voimaantulon jälkeen julkaiseman artikkelin mukaan Kuuban hallitus on toistuvasti rajoittanut sitä kritisoineiden toimijoiden ja toisinajattelijoiden internet-toimintaa mielivaltaisilla ja kohdennetuilla rajoituksilla[[10]](#footnote-10). HRW mainitsee mm. taiteilijoihin ja riippumattomiin toimittajiin kohdistuneet systemaattiset oikeudenloukkaukset, jotka jatkuvat edelleen. Lukuisat ihmisoikeustoimijat ovat raportoineet heinäkuussa 2021 järjestettyjä mielenosoituksia seuranneista maanlaajuisista internetkatkoksista, joiden jälkeen myös sosiaalisen median julkaisuja ja erilaisten viestintäkanavien käyttöä rajoitettiin huomattavasti. Heinäkuun 2021 mielenosoitukset tukahdutettiin voimakeinoin, ja satoja mielenosoittajia pidätettiin mielivaltaisesti. Myös heinäkuussa 2019 voimaan tullutta lakia 370/2018 on käytetty riippumattomia toimittajia ja toisinajattelijoita vastaan: näiden henkilöiden tuottamia media- ja kirjallisia sisältöjä on mm. takavarikoitu. Kyseinen ”yhteiskunnan tietokoneistumista koskeva” laki 370 kieltää ”yhteiskunnallisten intressien, yleisen moraalin, hyvien tapojen ja kansan yhtenäisyyden vastaisten sisältöjen” tuottamisen ja jakamisen.[[11]](#footnote-11)

ABC-uutistoimiston 28.1.2022 julkaiseman uutisen mukaan viimeaikaiset lakiuudistukset ovat johtaneet suhteettomiin rajoituksiin toimittajia ja vapaata mediaa kohtaan. Satojen ihmisoikeusaktivistien ja toimittajien on raportoitu joutuneen lähtemään maasta, näistä kymmenkunta lain 35/2021 voimaantulon jälkeen.[[12]](#footnote-12) Reporters sans frontières (RSF) -järjestön medianvapauden toteutumista koskevan vuosiraportin mukaan Kuuban hallitus valvoo ja kontrolloi internetin käyttöä, ja blogikirjoittajia ja hallituskriittisiä näkemyksiä ilmaisevia kansalaisia vangitaan säännöllisesti ja pakotetaan lähtemään maasta. RSF:n mukaan mielivaltaiset pidätykset, vangitsemisuhka, muu ahdistelu ja häirintä, laittomat kotietsinnät sekä työvälineiden takavarikointi ja tuhoaminen ovat Kuuban hallinnolle kriittisten toimittajien arkipäivää. Myös ulkomaalaisten toimittajien toimintaa rajoitetaan mm. valikoimalla tarkasti akkreditoitavat toimittajat sekä karkottamalla maasta liian kielteisesti hallintoon suhtautuvat toimittajat.[[13]](#footnote-13)

Yhdysvaltain ulkoasiainministeriön (USDOS) vuoden 2021 tapahtumia käsittelevän ihmisoikeusraportin mukaan hallituksen luomista internetrajoituksista ja -valvonnasta, häirinnästä ja tietoliikenneinfrastruktuuriin liittyvistä puutteista huolimatta Kuubassa on enenevässä määrin blogialusta ja yksityisten tahojen ylläpitämiä uutissivustoja, joilla käyttäjät voivat julkaista hallituskriittisiä näkemyksiään, usein maan ulkopuolella elävien kuubalaisten avustuksella. Hallitus kuitenkin esti vuonna 2021 pääsyn monille näistä sivustoista. Tällaisten sivustojen lisäksi monet kansalaiset julkaisevat hallituskriittisiä näkemyksiä ja sisältöjä erilaisilla sosiaalisen median alustoilla kuten Twitterissä, Facebookissa, Instagramissa, Telegrammissa, YouTubessa ja TikTokissa. Kuten muutkin hallituskriitikot, monet blogikirjoittajat joutuivat hallituksen ahdistelun, häirinnän, pidätysten, fyysisen väkivallan sekä tietokoneiden ja muiden välineiden takavarikoinnin kohteiksi.[[14]](#footnote-14)

Freedom House -järjestön internetinvapautta Kuubassa 1.6.2020−31.5.2021 tarkastelevan ”Freedom on the Net” -raportin mukaan Kuuban hallitus rajoitti laaja-alaisesti internetyhteyksiä marraskuussa 2020 järjestettyjen historiallisten mielenosoitusten jälkeen; mielenosoitusten järjestämistä koordinoitiin sosiaalisessa mediassa, ja ne kutsuttiin koolle hallituksen suoritettua ratsian tunnetun taitelijakollektiivin tiloissa. Samassa yhteydessä hallitus esti Facebookin, Twitterin, Telegrammin ja WhatsAppin sekä ihmisoikeusaktivistien ja toimittajien internetin käytön katkaisemalla näiltä internet- ja matkapuhelinyhteydet erityisesti keskeisinä mielenosoituspäivinä. Viranomaiset jatkoivat em. tarkastelujaksolla riippumattomien toimittajien mielivaltaisia pidätyksiä ja sakkorangaistuksia sekä työvälineiden takavarikoimista. Lisäksi aktivisti Juan Luis Bravo Rodríguez tuomittiin syyskuussa 2020 kahden vuoden vankeusrangaistukseen hänen kieltäydyttyään maksamasta lain 370 nojalla hänelle langetettua sakkorangaistusta. Helmikuussa 2021 ryhmä kuubalaisia taitelijoita ja diasporassa eläviä kuubalaisia, joista osalla oli yhteyksiä Movimiento San Isidro (MSI) -liikkeeseen, julkaisi ”Patria y Vida” -reggaetonkappaleen, joka kritisoi avoimesti Kuuban hallintoa. Kappale ja siihen liittyvä musiikkivideo julkaistiin internetissä ja sen ulkopuolella, ja se keräsi miljoonia katsojia YouTube-videopalvelussa. Hallitus vastasi ryhtymällä homofobisiin ja rasistisiin hyökkäyksiin taitelijakollektiivia vastaan.[[15]](#footnote-15)

Lain 370 epämääräiset sanamuodot tarjoavat viranomaisille laajan toimivallan ja mahdollistavat itsenäisiin toimittajiin ja muihin hallituskriittisiä näkemyksiä ilmaiseviin henkilöihin kohdistuvat oikeudenloukkaukset kuten sakkorangaistukset ja työvälineiden takavarikoimisen. Tällaisia rangaistustoimia raportoitiin mm. sosiaalisessa mediassa kuten Facebookissa julkaistujen kirjoitusten jälkeen.[[16]](#footnote-16)

## Löytyykö viitteitä siitä, että Kuuban viranomaiset seuraavat kansalaistensa sosiaalista mediaa (esim. Facebookia)? Entä seuraavatko viranomaiset myös ulkomailla oleskelevien kuubalaisten sosiaalisen median käyttöä?

Käytettävissä olevien lähteiden mukaan Kuuban viranomaiset seuraavat kansalaistensa, ml. julkishallinnossa työskentelevien henkilöiden internetin käyttöä, ml. sosiaalisen median alustat.[[17]](#footnote-17) Esimerkiksi MONITOR CIVICUS -mielipidesivustolla 25.8.2021 julkaistussa uutisessa kerrotaan, että elokuussa 2021 kuubalainen vaikuttaja Ariel González Falcón, joka tunnetaan myös nimellä ”Yo Uso Mi Nasobuco”, joutui poliisin häirinnän kohteeksi julkaistuaan sosiaalisessa mediassa #SOSCUBA-hashtagilla varustettuja viestejä. Mediapersoona pidätettiin kahdesti kuukauden sisällä heinäkuun 11. päivän mielenosoituksiin osallistumisen jälkeen. Jouduttuaan pidätetyksi 4.8.2021 Falcón julkaisi videon, jolla hän kertoi poistavansa kaikki em. hashtagilla (ts. aihetunnisteella) julkaisemansa julkaisut. Vastaavassa tapauksessa tunnettu urheilutoimittaja ja tubettaja Daguito Valdés kertoi joutuneensa Kuuban sisäministeriön edustajien kuulustelemaksi sosiaalisen median julkaisujensa vuoksi. Valdés oli kommentoinut julkaisuissaan maan nykyistä tilannetta.[[18]](#footnote-18)

Jo vuonna 2018 säädetyn lain 370/2018 voimaantulon jälkeen raportoitiin uuden lain aiheuttavan pelkoa kuubalaisissa. Kuubalaisia sekä kotimaassaan että diasporassa tavoittelevalla hallituskriittisellä ”Cubanos por el mundo” -uutis- ja mielipidesivustolla[[19]](#footnote-19) julkaistun uutisen mukaan kyseisen lain odotettiin lisäävän sensuuria, vainoa ja pidätyksiä. Esimerkiksi Facebookissa yhteiskunnallisista ongelmista kirjoittaneiden kansalaisten kerrottiin joutuneen sittemmin poistamaan julkaisujaan. Artikkelin mukaan lain 370 vaikutusten pelko on todellinen, mistä kertoo mm. yhteiskuntakriittisten Facebook-julkaisujen poistaminen jälkikäteen. Esimerkiksi Kuuban pääkaupungin Havannan asukkaat ovat valittaneet sosiaalisessa mediassa pitkistä jonoista, poliisiväkivallasta ja muista viranomaisongelmista sekä peruselintarvikkeiden hankkimisen vaikeudesta. Cubanos por el mundo -sivustolla mainitaan useita sosiaalisen median käyttäjiä, jotka ovat joutuneet poistamaan yhteiskunnallisia ongelmia kommentoivat julkaisunsa. 24.4.2020 julkaistun Twitter-päivityksen mukaan UNPACU-kansalaisjärjestön aktivisti ja Camagüeyn maakunnassa toimiva CubaDecide -kansanliikkeen keulahahmo Ediyersi Santana joutui ETECSAn silmätikuksi sosiaalisen median kirjoitustensa vuoksi. Santanalle määrättiin 3000 dollarin sakkorangaistus lain 370 vastaisesta toiminnasta, ja häntä uhattiin vankeudella, ellei hän vetäydy sosiaalisista medioista. Laki 370 astui voimaan tammikuussa 2020, minkä jälkeen kansalaiset ovat joutuneet miettimään tarkasti julkaisutoimintaansa, sillä yksikin vääränlainen sosiaalisen median julkaisu voi johtaa sakkorangaistuksiin.[[20]](#footnote-20)

Cubanos por el mundo -sivustolla 23.4.2020 julkaistun uutisen mukaan ”Juventud Despierta”- (”Epätoivoinen nuoriso”) ja ”Orlando Zapata Tamayo” -liikkeiden aktivisti Raux Denis pidätettiin lain 370 vastaisesta toiminnasta Santa Claran kaupungissa huhtikuussa 2020. Pidätyksen ja 3000 dollarin sakkorangaistuksen syynä olivat nuoren aktivistin Facebookissa julkaisemat yhteiskunta- ja hallituskriittiset julkaisut. Aktivistia pidettiin vangittuna 24 tuntia, ja vapautumisensa jälkeen hän kertoi olleensa vangittuna henkilöiden kanssa, joita syytettiin pandemian levittämisestä positiivisen COVID-19 -testituloksen perusteella. Huhtikuussa 2020 käytössä olleiden tietojen mukaan ”kymmenkunta” kuubalaista ihmisoikeusaktivistia ja vapaata toimittajaa oli saanut sakkoja lain 370 säännösten rikkomisesta. Aktivistit ovat kieltäytyneet maksamasta hallinnon heille määräämiä sakkoja, mikä saattaa johtaa vankeusrangaistuksiin.[[21]](#footnote-21)

Käytettävissä olevista lähteistä ei löytynyt mainintoja nimenomaan ulkomailla oleskeleviin kuubalaisiin kohdistuvasta verkkovalvonnasta, mutta kuten aiemmin tässä vastauksessa on todettu, Kuuban hallituksella on käytössään runsaasti erilaisia kansalaistensa internet-toiminnan valvonta-, rajoitus- ja tarkkailukeinoja.[[22]](#footnote-22) Diasporassa elävät kuubalaiset ylläpitävät joitakin vaihtoehtoisia uutissivustoja, joilla seurataan tarkasti kotisaaren tapahtumia.[[23]](#footnote-23) Kuubassa toimii ”El Paquete” -nimellä kutsuttu tiedonvälityspalvelu, jolla kuubalaiset pyrkivät kiertämään hallituksen rajoitustoimia ja sensuuria. El Paquete tarkoittaa hallituksen kieltämien offline-sisältöjen kuten Netflix-sarjojen, videoiden ja musiikin jakamista muistitikuilla saarenlaajuisen jakeluverkoston avulla.[[24]](#footnote-24) Toisaalta huomionarvoista on, että aiemmin hyväksytyt paikalliset tietoverkot kuten maan pääkaupungissa toimineet yksityiset ”katuverkot” (ns. Streetnet / SNET) joutuivat valtiovallan hampaisiin vuonna 2019, jolloin ne siirrettiin ETECSAn alaisuuteen.[[25]](#footnote-25)

Kuuban pääsaaren ja kuubalaisen diasporan välistä materiaalista ja immateriaalista vaihtoa tutkineen antropologi Jennifer Cearnsin vuonna 2021 julkaisemassa tutkimusartikkelissa käsitellään digitaalisia tietovirtoja Kuuban ja diasporassa elävien kuubalaisten välillä. Cearnsin mukaan monet Kuuban pääsaarella kulutettavat mediasisällöt on tuotettu ulkomailla, mutta tietoa virtaa myös Kuubasta diasporaan päin. Kirjoittajan mukaan on väärin kuvitella, että Kuuba olisi tietovirtojen osalta eristäytynyt ja analogisessa ajassa elävä saareke, sillä todellisuudessa asukkaat ovat tiiviissä yhteydessä ulkomaailmaan ja erinäisiin ulkomailla eläviin (kuubalais)yhteisöihin.[[26]](#footnote-26) Toisaalta Amnesty International -ihmisoikeusjärjestö toteaa vuonna 2017 julkaisemassaan uutisessa, että usein ulkomailta käsin Kuubaan esim. el paquete -järjestelmän kautta virtaava tieto on luonteeltaan varsin ”kesyä” ja ei-poliittista.[[27]](#footnote-27)

Kuuban yksipuoluejärjestelmä ei salli poliittista oppositiota, mutta maassa toimii runsaasti kommunistipuolueelle alisteisia ammattiyhdistyksiä kuten kirjoittajien ja taiteilijoiden liitto (The Writers and Artists Union), joka haastaa toiminnallaan yleisesti sallitun puheen rajoja. Myös akateemiset yhdistykset ja digitaaliset yhteisöt edustavat hallituskriittistä ja avoimeen dialogiin pyrkivää kansalaisyhteiskuntaa. Myös riippumattomat mediat ovat alkaneet ottaa de facto -opposition roolia. Kuuban hallitus suhtautuu tällaiseen kritiikkiin vihamielisesti ja uskoo monien maassa hallituskriittisiä näkemyksiä ilmaisevien toimijoiden olevan ulkomailta rahoitettuja vastavallankumouksellisia, joiden pyrkimys on kaataa maan sosialistinen puolue ja nykyhallitus. Toisaalta monet Kuuban viralliset hallitusmyönteiset sanomalehdet kuten Granma ja Juventud Rebelde ovat avanneet online-kommenttipalstoja artikkeleidensa kommentoimiseen, ja palstoilla on julkaistu hallituksen toimintaohjelmia − joskaan ei suoraan hallitusta, kansallista johtoa tai poliittista järjestelmää − kritisoivia kommentteja. Myös hallituksen virallisilla internetsivuilla on nähty joitakin hallituksen toimintaohjelmia kritisoivia kommentteja.[[28]](#footnote-28)

## Lähteet

ABC (Internacional) 28.1.2022. *Hasta 10 años de cárcel para los cubanos que reciban fondos para realizar «actividades contra el régimen».* <https://www.abc.es/internacional/abci-hasta-10-anos-carcel-para-cubanos-reciban-fondos-para-realizar-actividades-contra-regimen-202201281254_noticia.html?ref=https%3A%2F%2Fwww.abc.es%2Finternacional%2Fabci-hasta-10-anos-carcel-para-cubanos-reciban-fondos-para-realizar-actividades-contra-regimen-202201281254_noticia.html> (käyty 5.7.2022).

Amnesty International 29.8.2017. *Cuba’s Internet paradox: How controlled and censored Internet risks Cuba’s achievements in education.* <https://www.amnesty.org/en/latest/news/2017/08/cubas-internet-paradox-how-controlled-and-censored-internet-risks-cubas-achievements-in-education/> (käyty 13.7.2022).

Bertelsmann Stiftung 2022. *BTI 2022 Country Report – Cuba.* <https://bti-project.org/fileadmin/api/content/en/downloads/reports/country_report_2022_CUB.pdf> (käyty 13.7.2022).

Cearns, Jennifer 2021. “Connecting (to) Cuba: Transnational Digital Flows between Havana and the Cuban Diaspora.” *Cuban Studies*, no. 50, s. 161–185. Saatavilla: <https://www.jstor.org/stable/27082004?read-now=1&refreqid=excelsior%3A73a0f27935bdcb25dcab2cc457f7d00f&seq=23#page_scan_tab_contents> (käyty 13.7.2022).

Chirinos, Paulina / Cubanos por el mundo 24.4.2020. *¡CENSURA, PERSECUCIONES, ARRESTOS! Cubanos denuncian problemas en Facebook y luego borran sus publicaciones.* <https://cubanosporelmundo.com/2020/04/24/cubanos-denuncian-problemas-facebook-luego-borran-publicaciones/> (käyty 8.7.2022).

Cubanos por el mundo

14.7.2022. *Cubanos por el mundo* [Facebook]. <https://fi-fi.facebook.com/cubanosporelmundo/> (käyty 14.7.2022).

[päiväämätön]. *Alex Otaola.* <https://cubanosporelmundo.com/author/alexotaola/> (käyty 14.7.2022).

Demo Amlat 7.3.2022. *Cuba, una “democracia de papel” que violenta la libertad de expression.* <https://demoamlat.com/cuba-una-democracia-de-papel-que-violenta-la-libertad-de-expresion/> (käyty 5.7.2022).

Escorihuela, Carlos / Cubanos por el mundo 23.4.2020. *Cuba: Multan a activista con $3000 pesos bajo Decreto Ley 370.* <https://cubanosporelmundo.com/2020/04/23/cuba-multan-activista-decreto-ley-370/> (käyty 8.7.2022).

Freedom House

28.2.2022. *Freedom in the World 2022 – Cuba.* <https://freedomhouse.org/country/cuba/freedom-world/2022> (käyty 12.7.2022).

14.1.2022. *Freedom on the Net 2021 – Cuba.* <https://freedomhouse.org/country/cuba/freedom-net/2021#footnote2_hl6e6z8> (käyty 12.7.2022).

HRW (Human Rights Watch)

13.1.2022. *World Report 2022. Cuba Events of 2021.* <https://www.hrw.org/world-report/2022/country-chapters/cuba> (käyty 6.7.2022).

25.8.2021. *Cuba: Telecommunications Decree Curtails Free Speech.* <https://www.hrw.org/news/2021/08/25/cuba-telecommunications-decree-curtails-free-speech> (käyty 6.7.2022).

IWPR (Institute for War & Peace Reporting) 20.8.2019. *Under A Watchful Eye: Cyber Surveillance in Cuba.* <https://iwpr.net/global-voices/under-watchful-eye-cyber-surveillance-cuba> (käyty 6.7.2022).

Maahanmuuttovirasto / Maatietopalvelu. *Kuuba / Viranomaismielenkiinto ja mielivaltaiset pidätykset; kulttuuritoimijat, ulkomaalaisten kanssa työskennelleet henkilöt, etnisiin vähemmistöihin kuuluvat henkilöt* [kyselyvastaus]. Saatavilla Tellus-maatietokannassa.

MONITOR CIVICUS 25.8.2021. *Cuba: new legislation enables further control over online content, restricting freedom of expression.* <https://monitor.civicus.org/updates/2021/08/25/cuba-new-legislation-enables-further-control-over-online-content-restricting-freedom-expression/> (käyty 7.7.2022).

RSF (Reporters sans frontières, engl. Reporters without borders) 2022. *Cuba.* <https://rsf.org/en/country/cuba> (käyty 6.7.2022).

USDOS 12.4.2022. *Cuba 2021 Human Rights Report.* <https://www.state.gov/wp-content/uploads/2022/02/313615_CUBA-2021-HUMAN-RIGHTS-REPORT.pdf> (käyty 6.7.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. HRW 25.8.2021; HRW 13.1.2022. [↑](#footnote-ref-1)
2. USDOS 12.4.2022, s. 17. [↑](#footnote-ref-2)
3. MONITOR CIVICUS 25.8.2021. [↑](#footnote-ref-3)
4. USDOS 12.4.2022, s. 17. [↑](#footnote-ref-4)
5. HRW 25.8.2021. [↑](#footnote-ref-5)
6. Ks. esim. HRW 25.8.2021. [↑](#footnote-ref-6)
7. Demo Amlat 7.3.2022. [↑](#footnote-ref-7)
8. Freedom House 28.2.2022. [↑](#footnote-ref-8)
9. Freedom House 28.2.2022. [↑](#footnote-ref-9)
10. Ks. myös IWPR 20.8.2019. Lisätietoa Kuuban viranomaisten tarkkailu- ja seurantatoimista Maatietopalvelun kyselyvastauksessa ”Kuuba / Viranomaismielenkiinto ja mielivaltaiset pidätykset; kulttuuritoimijat, ulkomaalaisten kanssa työskennelleet henkilöt, etnisiin vähemmistöihin kuuluvat henkilöt” (päivätty 12.5.2021). Saatavilla Tellus-maatietokannassa. [↑](#footnote-ref-10)
11. HRW 25.8.2021. [↑](#footnote-ref-11)
12. ABC 28.1.2022. [↑](#footnote-ref-12)
13. RSF 2022. [↑](#footnote-ref-13)
14. USDOS 12.4.2022, s. 24. [↑](#footnote-ref-14)
15. Freedom House 14.1.2022. [↑](#footnote-ref-15)
16. Freedom House 14.1.2022. [↑](#footnote-ref-16)
17. Ks. esim. IWPR 20.8.2019; MONITOR CIVICUS 25.8.2021. [↑](#footnote-ref-17)
18. MONITOR CIVICUS 25.8.2021. [↑](#footnote-ref-18)
19. “Cubanos por el mundo” on Alexander Otaola Casal -nimisen näyttelijän, sosiaalisen median vaikuttajan ja poliittisen aktivistin perustama sivusto, jolla julkaistaan uutisia, poliittista satiiria ja ajankohtaislähetyksiä sekä raportoidaan Kuuban sosialistisen järjestelmän ongelmista ja kuubalaisiin kohdistuvista oikeudenloukkauksista (ks. Cubanos por el mundo [päiväämätön] >> *Alex Otaola*; Cubanos por el mundo / Facebook 14.7.2022). [↑](#footnote-ref-19)
20. Chirinos / Cubanos por el mundo 24.4.2020. [↑](#footnote-ref-20)
21. Escorihuela / Cubanos por el mundo 23.4.2020. [↑](#footnote-ref-21)
22. Freedom House 14.1.2022; Amnesty International 29.8.2017; USDOS 12.4.2022; Freedom House 28.2.2022; HRW 25.8.2021; IWPR 20.8.2019. [↑](#footnote-ref-22)
23. Freedom House 14.1.2022. [↑](#footnote-ref-23)
24. Amnesty International 29.8.2017; Freedom House 14.1.2022. [↑](#footnote-ref-24)
25. Freedom House 14.1.2022. [↑](#footnote-ref-25)
26. Cearns 2021, s. 161-162. [↑](#footnote-ref-26)
27. Amnesty International 29.8.2017. [↑](#footnote-ref-27)
28. Bertelsmann Stiftung 2022, s. 12 ja 31. [↑](#footnote-ref-28)